Assab
Store norske leksikon,Geografi,Verdens geografi,Afrika,Eritreas geografi
Assab, eller Aseb, havneby i Eritrea. Byen ligger ved Rødehavet like innenfor Bab al-Mandeb (Assabbukta) og har 22 000 innbyggere (2005). Assab er en viktig havneby og har saltverk, anlegg for destillering av saltvann og petroleumsraffineri.
Assab-distriktet var Italias første koloni og ble kjøpt i 1870 etter Suezkanalens åpning av det italienske dampskipsselskap Rubbatino. I 1882 ble Assab erklært for italiensk koloni mot Egypts og Englands protest. Byen forble en viktig havneby da Eritrea ble innlemmet i Etiopia og etter at Eritrea ble selvstendig i 1993. Havnen ble utvidet utover 1990-tallet, og var viktig for Etiopias eksport. Assab ble bombet av etiopiske styrker våren 2000, og som følge av den etiopisk-eritreiske krigen (1998-2000) mistet Assab mye av sin betydning som eksport-havn.